**Harry Mason Reid** (2. joulukuuta 1939 Searchlight, Nevada – 28. joulukuuta 2021) oli yhdysvaltalainen demokraattisen puolueen poliitikko. Reid toimi Yhdysvaltain senaatin enemmistöjohtajana 2007–2015 ja hän edusti Nevadan osavaltiota vuosina 1987–2017. Viimeiset kaksi vuotta Reid toimi senaatin vähemmistöjohtajana 2015–2017. Aikaisemmin Reid toimi edustajana Yhdysvaltain edustajainhuoneessa 1983–1987

Poliittinen ura
---------------

Reid oli Nevadan alahuoneen jäsen 1969–1970 ja varakuvernööri vuosina 1970–1974. Hän toimi Nevada Gaming Commissionin puheenjohtajana 1977–1981. Reid toimi Yhdysvaltain edustajainhuoneen jäsenenä 1983–1987: hänet valittiin edustajainhuoneeseen vuoden 1982 ja 1983 vaaleissa. Senaattorina hän toimi 1987–2017: hänet valittiin senaattiin vuosien 1986, 1992, 1998, 2004 ja 2010 vaaleissa. Reid ei ollut enää ehdolla vuoden 2016 vaaleissa.

Reid oli demokraattipuolueen whip vuosina 1999–2005. Hän toimi senaatin vähemmistöjohtajana vuosina 2005–2007, enemmistöjohtajana vuosina 2007–2015 ja uudelleen vähemmistöjohtajana 2015–2017.

Näkemykset ja kannanotot
------------------------

Reid määritteli itsensä "pro life". Hänen mielestään abortteja ei olisi tullut tehdä verovaroin ja niiden olisi pitänyt olla laillisia ainoastaan tapauksissa, joissa odottavan naisen henki on vaarassa tai joissa raskaus alkoi raiskauksesta tai insestistä.

Vuonna 2011 Reid totesi, että Nevadan pitäisi kieltää prostituutio. Nevada on Yhdysvaltojen ainoa osavaltio, jossa prostituutio on laillista.

Reid piti avioliittoa miehen ja naisen välisenä liittona, mutta ilmoitti vuonna 2012 kannattavansa samaa sukupuolta olevien avioliittoa.

### Maahanmuutto

Alkuvuodesta 1993 Yhdysvalloissa tapahtui kaksi terrori-iskua, joiden tekijöissä oli laittomia maahanmuuttajia: Mir Aimal Kasin tekemä isku CIA:n päämajan luona ja World Trade Centerin pommi-isku 1993. Reid reagoi vaatimalla toimenpiteitä laitonta maahanmuuttoa vastaan. Hän esitti maahanmuuttolakia, joka olisi lopettanut Yhdysvaltojen kansalaisuuden myöntämisen vain maassa syntymisen perusteella (ius soli), kiristänyt turvapaikkapolitiikkaa, lisännyt laittomasti maahantulleiden poistamista maasta, koventanut viisumipetosten ja laittomien maahanpalaajien rangaistuksia ja estänyt maahantulon sellaisilta laillisilta maahanmuuttajilta, jotka eivät olisi voineet todistaa pystyvänsä elättämään itsensä ilman julkista tai yksityistä tukea.

Vuonna 2016 Reid totesi, että Guatemalan, El Salvadorin ja Hondurasin korkea rikollisuus on humanitäärinen kriisi, jonka uhreja ovat etenkin naiset ja lapset. Reid sanoi, että Meksikosta Yhdysvaltoihin tulevat tarvitsevat suojaa väkivallalta, mutta joutuvat taistelemaan oikeudestaan saada sitä. Reid ehdotti lakia, joka olisi antanut haavoittuville tulijoille yleisen oikeuden lakimiesapuun ja velvoittanut liittovaltion valistamaan maahantulijoita heidän oikeuksistaan ja velvollisuuksistaan. Reid totesi, että tulijoiden lähtöalueet eivät olleet turvallisia paikkoja, vaan tulijat pakenivat murhia, ihmissalakuljetusta, huumekauppaa, raiskauksia ja ahdisteluja sekä korruptiota.

Muu julkinen toiminta
---------------------

Reid näytteli itseään elokuvassa *Traffic* (2000).

Vuoden 2008 presidentinvaalien yhteydessä Reid kehui presidentiksi noussutta Barack Obamaa erinomaiseksi ja innostavaksi ehdokkaaksi, jonka amerikkalaiset pystyvät hyväksymään, koska hän on vaaleaihoinen afroamerikkalainen eikä puhu "neekerimurteella, vaikka voisi sellaista helposti käyttää". Myöhemmin Reid pahoitteli toteamustaan.

Yksityiselämä
-------------

Reid oli mormoni. Hän avioitui Landra Gouldin kanssa vuonna 1959. Heillä oli viisi lasta.

Reid kuoli joulukuussa 2021 kärsittyään neljän vuoden ajan haimasyövästä.

Lähteet
-------

1. 1 2  Harry Reid | United States senator *Encyclopedia Britannica*. Viitattu 24.1.2021. (englanniksi)
2. 1 2 3  REID, Harry, (1939–) *Biographical Directory of the United States Congress*. Viitattu 13.2.2017. (englanniksi)
3. 1 2  U.S. Senate: Majority and Minority Leaders *www.senate.gov*. Viitattu 24.1.2021.
4. 1 2  U.S. Senate: Complete List of Majority and Minority Leaders *www.senate.gov*. Viitattu 24.1.2021.
5. ↑  McCormack, John: Pro-Life Democrat Harry Reid Says He Could Support Abortion Provision in Health-Care Bill  27.3.2009. The Weekly Standard. Viitattu 14.2.2017. (englanniksi)[vanhentunut linkki]
6. ↑  Ball, Molly: Harry Reid’s prostitution lecture bombs  23.2.2011. Politico. Viitattu 14.2.2017. (englanniksi)
7. ↑  Canham, Matt: Harry Reid says he supports gay marriage  10.5.2012. The Salt Lake Tribune. Viitattu 14.2.2017. (englanniksi)
8. ↑  Horowitz, Daniel: Harry Reid Was Donald Trump Before Trump Was Uncool  7.7.2015. Conservative Review.  Arkistoitu 15.2.2017. Viitattu 14.2.2017. (englanniksi)
9. ↑  Minnis, Glenn: Reid Rallies Political Support for Central American Refugees With 'Fair Day in Court for Kids Act'  12.2.2016. New York:  The Latin Post Company. Viitattu 14.2.2017. (englanniksi)
10. ↑  Dukakis, Alexandra: Top 5 Political Cameos on the Big Screen  20.2.2015. New York:  ABC News. Viitattu 14.2.2017. (englanniksi)
11. ↑  Senaattori pahoitteli sammakoitaan Obaman ihonväristä  10.1.2010. Yleisradio. Viitattu 14.2.2017.
12. ↑  Harry Reid Biography *Biography.com*.  11.11.2016. A&E Networks.  Arkistoitu 14.2.2017. Viitattu 14.2.2017. (englanniksi)
13. ↑  Dan Merica ja Paul LeBlanc: Harry Reid, a longtime US senator from Nevada and former Democratic leader, dies at 82  29.12.2021. Cable News Network. Viitattu 29.12.2021. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Alankomaat

 |
|  |
| Henkilöt | 
* US Congress

 |
|  |
| Muut | 
* NARA
* SNAC
* IdRef

 |

 |